MT Il-Ġurnal Uffiċjali tal-Unjoni Ewropea L 47/1

DEĊIŻJONI TAL-KUMMISSJONI (UE) 2018/229

tat-12 ta’ Frar 2018

li tistabbilixxi, skont id-Direttiva 2000/60/KE tal-Parlament Ewropew u tal-Kunsill, il-valuri tal-klassifikazzjonijiet tas-sistemi ta’ monitoraġġ tal-Istati Membri bħala riżultat tal-eżerċizzju tal-interkalibrar u li tħassar id-Deċiżjoni tal-Kummissjoni 2013/480/UE

(notifikata bid-dokument C(2018) 696)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2000/60/KE tal-Parlament Ewropew u tal-Kunsill tat-23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (1), u b’mod partikolari t-Taqsima 1.4.1(ix) tal-Anness V tagħha,

Billi:

(1) Id-Direttiva 2000/60/KE tirrikjedi li l-Istati Membri jipproteġu, jiżviluppaw u jirrestawraw il-korpi kollha tal-ilma tal-wiċċ bil-għan li jinkiseb status ekoloġiku u kimiku tajjeb. Barra minn hekk, tirrikjedi li l-Istati Membri jipproteġu u jiżviluppaw il-korpi kollha tal-ilma artifiċjali u modifikati b’mod qawwi, bil-għan li jinkiseb potenzjal ekoloġiku tajjeb u status kimiku tajjeb.

(2) Sabiex tiddefinixxi wieħed mill-għanijiet ambjentali ewlenin tad-Direttiva 2000/60/KE, jiġifieri l-istatus ekoloġiku tajjeb, id-Direttiva tipprevedi proċess li jiżgura l-komparabbiltà bejn ir-riżultati tal-monitoraġġ bijoloġiku tal-Istati Membri u l-klassifikazzjonijiet tas-sistemi ta’ monitoraġġ tagħhom. Ir-riżultati tal-monitoraġġ bijoloġiku tal-Istati Membri u l-klassifikazzjonijiet tas-sistemi ta’ monitoraġġ tagħhom għandhom jiġu mqabbla permezz ta’ netwerk ta’ interkalibrazzjoni magħmul minn siti ta’ monitoraġġ f’kull Stat Membru u f’kull ekoreġjun tal-Unjoni. Id-Direttiva 2000/60/KE tirrikjedi li l-Istati Membri jiġbru, kif xieraq, it-tagħrif meħtieġ għas-siti inklużi fin-netwerk ta’ interkalibrazzjoni, sabiex tkun tista’ ssir il-valutazzjoni tal-konsistenza tal-klassifikazzjonijiet tas-sistemi nazzjonali ta’ monitoraġġ mad-definizzjonijiet normattivi tat-Taqsima 1.2 tal-Anness V tad-Direttiva 2000/60/KE. Sabiex isir l-eżerċizzju ta’ interkalibrar, l-Istati Membri huma organizzati fi Gruppi Ġeografiċi ta’ Interkalibrar, magħmula minn Stati Membri li bejniethom jaqsmu tipi partikolari ta’ korpi tal-ilma tal-wiċċ, kif iddefinit fit-Taqsima 2 tal-Anness tad-Deċiżjoni tal-Kummissjoni 2005/646/KE (2).

(3) Skont id-Direttiva 2000/60/KE l-eżerċizzju ta’ interkalibrar irid jitwettaq fil-livell tal-element bijoloġiku, fejn jitqabblu r-riżultati tal-klassifikazzjoni tas-sistema nazzjonali ta’ monitoraġġ għal kull element bijoloġiku u għal kull tip ta’ korp tal-ilma tal-wiċċ fost l-Istati Membri, u tiġi vvalutata l-konsistenza tar-riżultati mad-definizzjonijiet normattivi stabbiliti fit-Taqsima 1.2 tal-Anness V tad-Direttiva.

(4) Il-Kummissjoni ffaċilitat tliet fażijiet tal-eżerċizzju ta’ interkalibrar permezz taċ-Ċentru Konġunt tar-Riċerka. Fil-kuntest tal-Istrateġija ta’ Implimentazzjoni Komuni tad-Direttiva Qafas dwar l-Ilma, tħejjew erba’ dokumenti ta’ gwida (Nru 6 (3), 14 (żewġ verżjonijiet (4)) u 30 (5)) sabiex jiġi ffaċilitat il-proċess ta’ interkalibrar. Dawn jipprovdu deskrizzjoni ġenerali tal-prinċipji ewlenin tal-proċess ta’ interkalibrar u l-għażliet għat-twettiq tal-eżerċizzju, inkluż il-perjodi ta’ żmien u r-rekwiżiti dwar ir-rappurtar. Barra minn hekk, jipprovdu proċedura sabiex il-metodi nazzjonali ta’ klassifikazzjoni ġodda jew riveduti jiġu inklużi fid-definizzjoni armonizzata tal-istatus ekoloġiku tajjeb.

(5) Sal-2007, il-Kummissjoni kienet irċeviet ir-riżultati ta’ interkalibrar għal għadd ta’ elementi ta’ kwalità bijoloġika. Dawn ġew inklużi fid-Deċiżjoni tal-Kummissjoni 2008/915/KE (6), li tistabbilixxi l-valuri tal-limiti bejn il-klassijiet li l-Istati Membri kellhom jużaw fil-klassifikazzjonijiet tas-sistemi nazzjonali tal-monitoraġġ tagħhom. Ir-riżultati tal-ewwel fażi tal-eżerċizzju ta’ interkalibrar ma kinux kompluti, minħabba li mhux l-elementi kollha ta’ kwalità bijoloġika ġew koperti. Madankollu, kien neċessarju li r-riżultati disponibbli tal-eżerċizzju ta’ interkalibrar jiġu adottati sabiex jiġi żviluppat l-ewwel programm ta’ miżuri għall- baċiri tax- xmajjar u l-ewwel pjanijiet ta’ ġestjoni għall-baċiri tax-xmajjar skont l-Artikoli 11 u 13 tad-Direttiva 2000/60/KE.

(6) Sabiex tnaqqas id-distakk u titjieb il-komparabbiltà tar-riżultati tal-interkalibrar fil-ħin għat-tieni pjanijiet ta’ ġestjoni għall-baċiri tax-xmajjar mistennija fl-2015, il-Kummissjoni bdiet it-tieni fażi tal-eżerċizzju ta’ interkalibrar. Ir-riżultati ta’ dan l-eżerċizzju ġew inklużi fid-Deċiżjoni tal-Kummissjoni 2013/480/UE (7). Ir-riżultati żvelaw li f’xi każijiet l-interkalibrar inkiseb biss b’mod parzjali. Kien hemm ukoll Gruppi Ġeografiċi ta’ Interkalibrar u elementi ta’ kwalità bijoloġika li għalihom ma kien hemm l-ebda riżultat ta’ interkalibrar li jista’ jiġi inkluż fid-Deċiżjoni.

(7) Għalhekk, sabiex jitnaqqsu dawn id-distakki u titjieb il-komparabbiltà tar-riżultati tal-interkalibrar fil-ħin qabel it-tielet pjanijiet ta’ ġestjoni għall-baċiri tax-xmajjar mistennija fl-2021 kienet meħtieġa t-tielet fażi tal-eżerċiżżju tal-interkalibrar. Ir-riżultati ta’ din it-tielet fażi tal-eżerċiżżju tal-interkalibrar huma inklużi fl-Anness ta’ din id-Deċiżjoni.

(8) L-Anness ta’ din id-Deċiżjoni jistabbilixxi r-riżultati tal-eżerċiżżju tal-interkalibrar. Għar-riżultati fil-Parti 1 tal-Anness il-passi kollha tal-proċess ta’ interkalibrar stabbiliti fid-dokumenti ta’ gwida tlestew kompletament. Il-Parti 2 tal-Anness fiha l-metodi nazzjonali ta’ klassifikazzjoni u l-valuri limitu rispettivi tagħhom li għalihom ma kienx teknikament fattibbli li titlesta l-valutazzjoni tal-komparabbiltà minħabba nuqqas ta’ tipi komuni, pressjonijiet differenti indirizzati jew kunċetti ta’ valutazzjoni differenti. Billi r-riżultati stabbiliti fil-Parti 1 u fil-Parti 2 tal-Anness huma konsistenti mad-definizzjonijiet normattivi stipulati fit-Taqsima 1.2 tal-Anness V tad-Direttiva 2000/60/KE, jenħtieġ li l-valuri limitu rispettivi jiġu użati fil-klassifikazzjonijiet tas-sistemi ta’ monitoraġġ tal-Istati Membri.

(9) Meta l-korpi tal-ilma li jikkorrispondu għat-tipi interkalibrati huma indikati bħala korpi tal-ilma artifiċjali jew modifikati b’mod qawwi skont l-Artikolu 4(3) tad-Direttiva 2000/60/KE, jenħtieġ li r-riżultati ppreżentati fl-Anness ta’ din id-Deċiżjoni jkunu jistgħu jintużaw biex jinkiseb il-potenzjal ekoloġiku tajjeb tagħhom, filwaqt li jitqiesu l-modifiki fiżiċi tagħhom u l-użu relatat tal-ilma tagħhom, skont id-definizzjonijiet normattivi fil-punt 1.2.5 tal-Anness V tad-Direttiva 2000/60/KE.

(10) Jenħtieġ li l-Istati Membri japplikaw ir-riżultati tal-eżerċizzju ta’ interkalibrar għas-sistemi ta’ klassifikazzjoni nazzjonali tagħhom sabiex jistabbilixxu l-limiti bejn status għoli u dak tajjeb u bejn status tajjeb u dak moderat għat-tipi nazzjonali kollha tagħhom.

(11) L-informazzjoni disponibbli permezz tal-istabbiliment ta’ programmi ta’ monitoraġġ previsti fl-Artikolu 8 tad-Direttiva 2000/60/KE u r-reviżjoni u l-aġġornament tal-karatteristiċi tad-distretti tal-baċiri tax-xmajjar previsti fl-Artikolu 5 tad-Direttiva jistgħu jwasslu għal evidenza ġdida li tista’ tirriżulta fl-addattament tal-progress xjentifiku u tekniku tas-sistemi ta’ monitoraġġ u ta’ klassifikazzjoni tal-Istati Membri. L-Istati Membri jistgħu wkoll jiżviluppaw metodi nazzjonali ta’ klassifikazzjoni ġodda li jkopru l-elementi ta’ kwalità bijoloġika jew l-elementi ta’ kwalità sottobijoloġika u l-valuri limitu rispettivi li għalihom jenħtieġ li tiġi vvalutata l-konsistenza mad-definizzjonijiet normattivi stabbiliti fit-Taqsima 1.2 tal-Anness V tad-Direttiva 2000/60/KE. Dawn il-kwistjonijiet jistgħu jwasslu għal reviżjoni tar-riżultati tal-eżerċizzju ta’ interkalibrar sabiex jonqsu d-distakki u titjieb il-kwalità u l-komparabbiltà tar-riżultati tal-interkalibrar li min-naħa tagħhom jistgħu jeħtieġu aġġornament tar-riżultati li jinsabu fl-Anness ta’ din id-Deċiżjoni.

(12) Għalhekk, jenħtieġ li d-Deċiżjoni 2013/480/UE titħassar u tiġi sostitwita skont dan.

(13) Il-miżuri previsiti f’din id-Deciżjoni huma skont l-opinjoni tal-Kumitat imsemmi fl-Artikolu 21(1) tad-Direttiva 2000/60/KE,

ADOTTAT DIN ID-DEĊIŻJONI:

Artikolu 1

1. Għall-fini tat-taqsima 1.4.1(iii) tal-Anness V tad-Direttiva 2000/60/KE, fil-klassifikazzjoni tas-sistemi ta’ monitoraġġ tagħhom, l-Istati Membri għandhom jużaw il-valuri ta’ limitu bejn il-klassijiet stipulati fil-Parti 1 tal-Anness ta’ din id-Deċiżjoni.

2. Meta ma tkunx tlestiet valutazzjoni tal-komparabbiltà għal element ta’ kwalità bijoloġika fi ħdan Grupp Ġeografiku ta’ Interkalibrar, jenħtieġ li l-Istati Membri, għall-fini tat-Taqsima 1.4.1(iii) tal-Anness V tad-Direttiva 2000/60/KE, jużaw fil-klassifikazzjoni tas-sistemi tal-monitoraġġ tagħhom il-metodi u l-valuri ta’ limitu bejn il-klassijiet stipulati fil-Parti 2 tal-Anness ta’ din id-Deċiżjoni.

3. L-Istati Membri jistgħu jużaw il-metodi u l-valuri tal-limiti bejn il-klassijiet stipulati fl-Anness ta’ din id-Deċiżjoni biex jistabbilixxu l-potenzjal ekoloġiku tajjeb tal-korpi tal-ilma indikati bħala korpi tal-ilma artifiċjali jew modifikati b’mod qawwi skont l-Artikolu 4(3) tad-Direttiva 2000/60/KE.

Artikolu 2

Id-Deċiżjoni 2013/480/UE titħassar.

Artikolu 3

Din id-Deċiżjoni hija indirizzata lill-Istati Membri.

Magħmul fi Brussell, it-12 ta’ Frar 2018. Għall-Kummissjoni Karmenu VELLA Membru tal-Kummissjoni

(1) ĠU L 327, 22.12.2000, p. 1.

(2) Id-Deċiżjoni tal-Kummissjoni 2005/646/KE tas-17 ta’ Awwissu 2005 dwar l-istabbiliment ta’ reġistru ta’ siti sabiex jifformaw in-netwerk ta’ interkalibrar skont id-Direttiva 2000/60/KE tal-Parlament Ewropew u tal-Kunsill (ĠU L 243, 19.9.2005, p. 1).

(3) L-Istrateġija ta’ implimentazzjoni komuni għad-Direttiva Qafas tal-Ilma (2000/60/KE), Dokument ta’ Gwida Nru 6, Towards a Guidance on Establishment of the Intercalibration Network and the Process on the Intercalibration Exercise, Komunitajiet Ewropej, 2003. ISBN 92-894-5126-2

(4) L-Istrateġija ta’ implimentazzjoni komuni għad-Direttiva Qafas tal-Ilma (2000/60/KE), Dokument ta’ gwida Nru 14. Guidance document on the Intercalibration Process 2004-2006, ISBN 92-894-9471-9;

L-Istrateġija ta’ implimentazzjoni komuni għad-Direttiva Qafas tal-Ilma (2000/60/KE), Dokument ta’ gwida Nru 14. Guidance document on the Intercalibration Process 2008-2011, ISBN: 978-92-79-18997-5

(5) Proċedura biex il-metodi tal-klassifikazzjoni ġodda jew aġġornati jiġu adattati għar-riżultati ta’ eżerċizzju ta’ interkalibrar lest, Dokument ta’ gwida Nru 30. Rapport Tekniku 2015-085, ISBN: 978-92-79-38434-9

(6) Id-Deċiżjoni tal-Kummissjoni 2008/915/KE tat-30 ta’ Ottubru 2008 li tistabbilixxi, skont id-Direttiva 2000/60/KE tal-Parlament Ewropew u tal-Kunsill, il-valuri tal-klassifikazzjonijiet tas-sistemi ta’ monitoraġġ tal-Istati Membri bħala riżultat tal-eżerċizzju tal-interkalibrar (ĠU L 332, 10.12.2008, p. 20)

(7) Id-Deċiżjoni tal-Kummissjoni 2013/480/UE tal-20 ta’ Settembru 2013 li tistabbilixxi, skont id-Direttiva 2000/60/KE tal-Parlament Ewropew u tal-Kunsill, il-valuri tal-klassifikazzjonijiet tas-sistemi ta’ monitoraġġ tal-Istati Membri bħala riżultat tal-eżerċizzju tal-interkalibrar u li tħassar id-Deċiżjoni 2008/915/KE (ĠU L 266, 8.10.2013, p. 1).